Tiberius

Tiberius Caesar Augustus (* 16. November 42 v. Chr. in Rom; † 16. März 37 n. Chr. an dat Kap Misenum weer Kaiser vun dat Röömsche Riek vun 14 bit 37 n. Chr. Ehr he vun Augustus to'n Söhn annahmen wurrn weer, hett he den Naam Tiberius Claudius Nero harrt. Na sien Steefvadder Augustus weer Tiberius de tweede Kaiser vun dat Röömsche Riek. As Augustus höör he to dat Huus vun de Juliers un Flaviers to. Dat geev bloß wenig röömsche Kaisers, de so lang alleen regeern konnen, as he. 18 n. Chr. is he to'n eersten Mol röömschen Kunsel wurrn. Dor weer he avers al Kaiser. 

Ehr he Kaiser wurrn is, hett he bi dat Militär al allerhand towege bröcht. He weer mit siene Armee togange in Pannonien, Illyricum, Raetien un Magna Germania. He hett dor de nöördliche Grenz vun dat Riek bi fastleggt. As he Kaiser weer, hett he ok bi dat Verwalten vun de Provinzen un vun de Finanzen allens goot maakt. Man de Historikers in de latere Antike hefft denn doch man böös över em schreven. Dat keem vunwegen allerhand Theater an sien Hoff. Dor sünd de Lüde achtertücksch üm em rümsleken un he hett sik ok allerhand in't Ohr snacken laten. Bavenhen hett de ehrgiezige Lucius Aelius Seianus ünner sien Ogen de Macht an sik reten. Ok hett he Mannslüde ut röömschen Adel henrichten laten, wenn se gegen em weern. Tolest hett he sik ok noch ut de Hööftstadt torüchtagen un is na Capri gahn. 

Gegen dat Enne vun sien Leven to is denn ok düütlich wurrn, dat Kaiser un de Senat sik nich mehr goot verdragen hefft. Dat keem dorher, dat de Senat nu nich mehr so veel to Seggen harr.

Kategorie:Mann
Kategorie:Röömschen Kunsel
Kategorie:Kaiser vun Rom
Kategorie:Militär
Kategorie:Antike
Kategorie:Boren in dat 1. Johrhunnert v. Chr.
Kategorie:Storven in dat 1. Johrhunnert